  Анжелика Тихонова корреспондент Ӧжыт лыдъем калыкъёслэн кылъёсынызы кырӟанъя Liet International калыккуспо конкурсын удмурт кылын кырӟалоз Татарстанысь Бавлы ёросысь Утор (Николашкино) гуртын вордӥськем Павел Александров (Shoner Paul). Вожвылъяськон 13-тӥ оштолэзе Норвегиысь Каутокейноын ортчоз. Иворъёсъя «Удмуртия» агентстволэн корреспондентэз тодӥз, кызьы Павел со конкурсэ шедиз, кыӵе кырӟанэз быдэстоз, кыӵе мылкыдъёсыз. Малпамтэ шорысь воштӥськонъёс сярысь Туэ конкурсэ шедён понна быръёнэ «Малыми» панк-рок группа, «Мурӝол Андеграунд» хип-хоп ӵектос но Никита Ильин пыриськизы. Жюрилэн ёзчиосыз Кезысь лирической балладаосты быдэстӥсез Никита Ильинэз бырйизы. Но малпамтэ шорысь удмурт калыклэсь данзэ утисьлэн нимыз воштӥськиз. Мон зэмзэ но быръён туре ӧй пыриськы. Шонерзэ вераме но уг луы, малы ваньмыз тазьы луиз. Но та кырӟан («Ваньмыз ортче») гожъямын вал монэн. Шуыны луэ та мынам нырысетӥ кырӟанэ, кудзэ мон гожтӥ фортепианоен, роялен шудэм улсын Павел АлександровАр но ӝыны пала талэсь азьвыл Никита Ильин та кырӟанзэ ас репертуараз курем вылэм. Со сое студиын но гожтыса, видеоклип но лэсьтыса вуэм. «Кемалась ӧвӧл со мыным нош ик гожтӥз вал. Ӧтиз монэ та вожвылъяськонэ пыриськыны. Нош мон мылкыд ӧй кары, малы ке шуоно мон соку гинэ армиысь бертэмын на вал. Соин милям герӟетмы быриз», — азьланьтэ кырӟась. Но 25-тӥ южтолэзе Никита Ильин нош ик гожтэм. Со конкурсэ Павеллэн кырӟанэныз ортчемез сярысь верам но Норвегие ассэ ик келяны мылкыдзэ шараям. «Тон гожтэмын, тынад кырӟанэд. Эн ик малпа пумит луыны», — шуэм со. Та рад Павел пумит кариськыны быгатымтэ ни. Тӥни озьы малпамтэ шорысь Павел Александров Liet International конкурсын удмуртъёслэсь данзэс утись луиз. «Мон туж тау карисько Никиталы! Малы ке шуоно со ке ӧй ӵектысал, та ваньмыз али ӧй луысал», — шуэ со. Павел вожвылъяськонын вань удмуртъёс понна кырӟалоз Фото: vk.com (Павел Shoner Paul Александров) © Кырӟан но ас кужымезлы оскон сярысь Кырӟанэ нимаське «Ваньмыз ортче». Кызьы верай вал ини, та мынам нырысетӥ таӵе кырӟанэ. Зэмзэ ке верано, мон солэсь жанрзэ но вераны уг быгатӥськы. Лирической балладалы матынгес, дыр, со Павел АлександровЕгит крезьгурась пӧртэм жанръёсъя кырӟанъёс гожъя. Тросэз соос пӧлысь транс ӧрын — удмурт калык кырӟанъёсын сурам электрон крезьгуръёс. Со сяна, фортепианоен но трос гожъя. Но соос бадӟым сценалы дасесь ӧвӧлгес на шуэ. Конкурсэ пыриськоно кырӟанэз сярысь верано ке, со солэн пичи дырыз сярысь гожтэмын вылэм. Али Павел отчы ватсанъёс лэсьтыны, удмурт шӧмез тросгес пыртыны малпа. Нош кырӟан номер бордын соос крезьгурасен Дмитрий Якимовен ӵош ужало. «Мынам та порма конкурсъёсы потаме ӧвӧл на. Нош со нырысьсэ уг ветлы ини — со Иван Белослудцевен Испание та конкурсэ ик пыриськемын ини. Соин со мыным туж умой юрттэ», — пусъе Павел. Конкурсын Александров Shoner Paul кушем нимын кырӟалоз. Со солэн песятаезлэн вылэм ай. Быдэс выжымы Шонеръёс, шуэ со. Аслам кужмылы мон оскисько! Мон дышетскемея крезьгурчи. Сцена вылэ потон мон понна со уж. Но! Та выллем конкурсын мон нырысьсэ на. Эшшо ик таӵе бадӟым. Соин ик пыдъёс калтраны кутско ини пичиен Павел АлександровОзьы ке но, кылзӥсьёссэ оскытэ, ваньмыз пӧрмоз шуыса. «Эн сюлмаське! Ми бавлы удмуртъёс — казакъёс кадь! Баменымы дэрие ум усе! Азьлань гинэ! Вормон гинэ!» — шуэ со. Вакчияк ачиз но удмуртлык сярысь «Мон ачим чистокровной бавлы удмурт. Вордӥськӥ но будӥ Татарстанысь Бавлы районысь Утор гуртын. Ас шӧдонэ мынам аспӧртэмлыко. Мон удмурт кадь, но со вакытэ ик тупал удмурт (Татарстанысь удмуртъёс Удмуртиын улӥсьёсты озьы нимало — ред.) шуэме уг луы асме. Малы ке шуоно куддыръя мон удмуртъёсты уг ик валаськы. Милям диалектмы воксё мукет, — вера Павел Александров. — Мон данъяськисько аслам музъеменым — татысь потэмын быдэс финн-угор дуннелы тодмо кылосбур тодосъя доктор Иван Васильевич Тараканов, кылосбур тодосъя доктор Василий Иванович Алатырев, прозаик-гожъяськись Евгений Васильевич Самсонов, Можгин Михаил Григорьевич, кудӥз сылӥз удмурт литературалэн кутсконаз». Удмуртъёс соос палан трос ӧвӧл — 1500 пала адями, но кызьы вераз Александров, «Оренбург кыр милемыз кужмогес кариз но огазеяз». Крезьгур удысъя тодон-валан Павел Альметьевскысь Ф. З. Яруллин нимо крезьгуръя колледжын люкам. Отысь дирижёр луыса потэм. Быдэс улонэз крезьгурен, нырысь ик классика крезьгурен герӟаськемын вал шуэ. «Но будэмея мон кутски валаны, удмурт калык кырӟанъёс бугырто лулпушме шуыса. Соин ик туннэ нуналлы мон дышетскисько ини Казаньысь Н. Г Жиганов нимо кун консерваториын, этномузыкологияя факультетын. Диплом уже «Песенная традиция Бавлинской группы южных удмуртов» нимаське», — валэктэ Павел Александров. Кемалась ик ӧвӧл, егит крезьгурчилы 23 арес тырмиз. Но удмуртлыкен тунсыкъяськонэз ваньмон дырзэ тырмытон гинэ уг луы ини. Туннэ со — Казаньысь удмуртъёслэн лулчеберетъя йӧскалык автономизылэн тӧроез. «Отын мынам вань удмурт фольклор коллективе. Кӧня вань кужмы утисько удмуртлыкез Бавлы ёросам. Ас шӧдонмы кужмо ке но, туала пинал калык туж чаляк ӟучоме. Соиз понна сюлмы ик висе», — шуэ егит удмурт азьветлӥсь. Павел Казаньысь ансамбленыз       Фото: vk.com (Павел Shoner Paul Александров) © Югдурез воштыны турттыса, Павел школаосын калыклэн историезъя лекциос ортчытъя, Удмуртиысь телеканалъёсын кылдытэм документальной фильмъёсты возьматъя. ВАТСАН Европаысь ӧжыт лыдъем калыкъёс понна Liet International вожвылъяськон 2002-тӥ арысен ортчытъяське. Отын котькуд калык аслаз кылынызы кырӟанъёсты быдэстыны быгатэ. Удмуртъёс та конкурсэ куинетӥзэ пыриськозы ини. 2011-тӥ арын Италиын Silent Woo Goore группа пыриськиз (2-тӥ инты басьтӥз), нош 2012-тӥ арын Испаниын — IB&4CP группа (9-тӥ инты). Нялтас вераса, 2011-тӥ арын ик вожвылъяськонэ Россиысь эшшо одӥг группа ветлӥз — Карелиысь вепсъёслэн «Nоid» коллективзы. 2016-тӥ арын шуркынмонэ со Ижкаре «Goore Fest» финн-угор рок-фестивале вуылӥз. Тегъёс: Лулчеберет Удмуртия удмуртъёс удмурткыл Татарстан кырӟан  